钦定古今图书集成/明伦汇编/官常典/第618卷 > 范可奇
## 钦定古今图书集成/明伦汇编/官常典/第618卷 > 范可奇

按《绍兴府志》：“可奇字士颖，会稽人。万历甲戌进士。以
刑部郎出守黄州府。岁额输绢，民以土不宜蚕，率转
贸旁郡。可奇见廨内有桑，试之与吴越无异，于是广
课其民，或应得笞杖者，亦以种桑为赎。三年而密阴
被野，且授以蚕书，黄之有蚕自此始。岁大祲，殚力救
之，终未能济。故事，南漕达于京者，至黄受代。可奇曰：
‘荒策在是矣。今时方夏，夏贷而秋偿之，不过滞漕舟
三月耳’。”大吏未许，可奇请身其咎，遂以羡米数千石
为救荒计。升广西副使。獠人倚险为患，乃率兵伐木
开道，平其巢穴。北陀峒蛮构乱，群议剿之。可奇发单
使往谕，即受约束。由是威信远闻，诸蛮无复反侧者。
而积劳成疾，方视事，卒于公座。